**Colind vanilat**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Din iarna asta care stă să vină

Şi să ne-mbrace-n stofă de argint

Am să-mi aleg, din nou, o cupă plină

Cu bucurii scăldate în absint

Să-mi amintesc emoţii de-altădată

Când ne plimbam prin Târgul de Crăciun

La braţ şi sub beteala colorată

Opream din clipă-n clipă să-ţi propun

Să ridicăm pe fiecare stradă

Din fulgii delicaţi un serafim,

Perechi, perechi de oameni de zăpadă

Să ştie-ntreaga lume că iubim.

- ’Și-mbracă burgul straiele de gală,

Prin aer fulgii albi se-aud venind,

Parfumul delicat de portocală

Învăluie-nserarea, un colind

Se-aude-n depărtare, ghemul vremii,

Cu amintiri din ani legaţi cu dor,

Îl depăn şi-mpletesc din slove premii

Să ţi le las sub brad, întâmplător

Să-ţi fie iarna dulce, vanilată,

Ca o poveste tandră de Crăciun,

Şi sper la braţ să mă petreci odată

Să colindăm în noaptea de ajun.

Ioan Grigoraș Liliana Trif